**ליאור-לואי אשכנזי** (נולד ב-28 בדצמבר 1968) הוא שחקן קולנוע, טלוויזיה ותיאטרון, במאי, מדבב, קומיקאי, קריין ומנחה טלוויזיה ישראלי. זוכה שלושה "פרסי אופיר": שני פרסים על תפקידים ראשיים ב"חתונה מאוחרת" וב"פוקסטרוט", ופרס אופיר אחד על תפקיד משני ב"הערת שוליים".

ביוגרפיה
--------

אשכנזי נולד וגדל ברמת גן, בן למשפחה ממוצא טורקי. כשהיה בן 16 עבר לגור בקיבוץ רגבים. בשנת 1988 התגייס לצה"ל ושירת בגדוד הנח"ל המוצנח. בצנחנים עבר מסלול הכשרה כלוחם וקורס מ"כים חי"ר. לאחר שהשתחרר מהצבא ב-1991, למד בבית הספר למשחק "בית צבי".

### בתיאטרון

ב-1993, בעת לימודיו בשנה השלישית, כיכב בתפקיד הראשי בהצגה "נוכלים ואוהבים" בתיאטרון באר שבע ובמקביל שיחק בתיאטרון "בית צבי" - "ייסורי איוב", "נ.ב. החתול שלך מת", "אחים בדם", "זה שחוטף סטירות", "מידה כנגד מידה" ו"תמונות".

ב-2005 שיחק אשכנזי לצד לינור אברג'יל בתיאטרון בית ליסין, בהצגה "החדר הכחול", שכתב במקור ארתור שניצלר. כמו כן שיחק בהצגות: "כולם היו בניי", "חלום ליל קיץ", "בשם האהבה", "פילדלפיה הנה אני בא", "הדודה ואני", "הדבר האמיתי" ועוד.

ב-2007 גילם את פיליאס פוג בהפקה "מסביב לעולם בשמונים יום" בבימויו של ירון כפכפי, בהפקה שבה שיחקו אלי יצפאן, דוד קיגלר, מייקל לואיס והדס מורנו.

ליאור אשכנזי לצד טלי בן-יוסף, בהצגה "תקלה קלה", תיאטרון בית ליסין
ב-2012 השתתף בהצגה "שם פרטי" בתיאטרון בית ליסין, לצד יעל לבנטל ודב נבון.

ב-2013 השתתף בהצגה "האמת", לצד הילה זיתון, מיכל לוי וירון מוטולה.

ב-2018 ביים את המחזה "השקר" בתיאטרון בית לסין.

### בטלוויזיה

ב-1996 גילם בתפקיד משנה את עמית אדיר בסדרת הטלוויזיה "הפוך", שביימו שמואל חיימוביץ' ואריק רוטשטיין. ב-1997 השתתף בסרט הדרמה הקצר "קנון", וגילם את קמיר בסדרת המתח בת חמשת הפרקים "מרחב ירקון", שיצר וביים חיים בוזגלו. בין השנים 2000–2001 גילם את גלילי בסדרה נוספת שביים חיים בוזגלו, "זינזאנה". בשנת 2001 החל לגלם את אלון ב"שבתות וחגים", סדרת הדרמה של הוט 3 זוכת פרס האקדמיה לטלוויזיה ופרס מסך הזהב, בה השתתף אשכנזי החל מהעונה השנייה עד סופה ב-2004. ב-2002 גילם את גבי אלקלעי במיני סדרה של עירית לינור "בנות בראון". ב-2005 גילם את אל"ם רענן אורן, מפקד החמ"ל, בסדרת הטלוויזיה "חדר מלחמה", שכתב יאיר לפיד. בסוף אותה שנה השתתף בסדרת הדרמה "בטיפול". על משחקו בשתי הסדרות האלה היה מועמד לפרס האקדמיה לטלוויזיה.

ב-2006 גילם בתוכנית הרצועה בערוץ ביפ את עצמו ודמויות נוספות - הרב מאיר כהנא, לוחם ממלחמת לבנון הראשונה, לוחם ממבצע אנטבה ועוד. בסוף העונה השלישית של הסדרה "השיר שלנו" ששודרה ב-yes, גילם ליאור אשכנזי בתפקיד אורח את יותם "יו-יו" ברקת המתמנה לרמטכ"ל. בעונה הרביעית הצטרף לסדרה באופן קבוע. ב-2008 השתתף אשכנזי בסדרת המערכונים "כפיות" של הזכיינית "רשת" בערוץ 2. באותה שנה שיחק גם בסדרת הדרמה "אבידות ומציאות", שיצרו דנה מודן ושבי גביזון, ושודרה אף היא בזכיינית "רשת" בערוץ 2, והפכה אחר כך לסרט קולנוע. עוד שיחק אשכנזי ב-2008 גם בתפקיד יובל בסדרת הטלוויזיה "מתי נתנשק", ששודרה בערוץ 10. ב-2009 גילם את פקד רונן גבאי בסדרת המשטרה "האמת העירומה" שיצרו אורי ובני ברבש ושודרה בערוץ 10 ובאותה שנה הנחה בערוץ את סדרת המשדרים "יפה לנו"; ובסדרת הסאטירה "גם להם מגיע". ב-2011 גילם את אלון אבקסיס בסדרת הטלוויזיה "אדמה" שביים רני בלייר. ב-2012 החל לגלם את שוקי, בן דמותו של אל באנדי, בסדרה "נשואים פלוס" בגרסתה הישראלית. את אשתו בסדרה, מלי, מגלמת דורית בר-אור. דמותו של אשכנזי, שוקי, עוצבה בסדרה כך שחיצונית היא דומה מאוד לאל באנדי האמריקאי - הן במראה (תסרוקת, איפור, לבוש) והן במימיקת הפנים, בשפת הגוף ובצורת הישיבה על הספה בסלון.

ב-2015 חזר לגלם את שוקי אברהמי בעונתה השנייה של הסדרה "נשואים פלוס". באותה שנה גילם את תפקיד הצורף, מנהיג רוחני, בסדרת הדרמה "הצורף". ב־2016 הופיע בתפקיד הראשי בסדרת המתח "עקרון ההחלפה" ששודרה ב-HOT.

ב-2018 השתתף בשני פרקים בסדרה "ככה זה" של yes. בנוסף ב-2018 משחק בתפקיד הראשי בסדרה "המנצח".

החל מהעונה ה-16 של התוכנית ארץ נהדרת מופיע בתור אורח קבוע בתור הרמטכ"ל לשעבר בני גנץ ויו"ר מפלגת כחול לבן, ובהמשך החל לגלם אף דמויות נוספות (בהם יוני רכטר וגיא מרוז). כמו כן, אשכנזי השתתף לעיתים קרובות בתוכנית הסאטירה "גב האומה", אשר שודרה בערוץ רשת 13.

בתחילת שנת 2020 התחיל להשתתף בסדרת הילדים והנוער "בת השוטר". בהמשך אותה השנה גילם אשכנזי את מני בן דרור בסדרה "שעת נעילה".

בשנת 2021 שיחק בסדרה "פגע וברח".

בשנת 2022 שיחק בסדרה "בוגד" בתפקיד ראשי, כשגילם את החוקר יונתן ג'ורג'י.

בשנת 2024 שיחק במיני-סדרת הדרמה האמריקאית "היינו בני המזל" של רשת הולו; בדמותו של סול קורץ. 

### בקולנוע

ליאור אשכנזי לצד מוני מושונוב, בסרט "מתנה משמיים" (2003)
ב-1999, עשה ליאור אשכנזי את תפקידו הראשון בקולנוע בסרט הטלוויזיה של עודד רסקין, "הקרב על תל חי", בתור מתיישב.

ב-2001 גילם ליאור אשכנזי את זאזא בסרט הקולנוע של דובר קוסאשווילי "חתונה מאוחרת". בסרט גילם את הדמות הראשית, הצעיר הגאורגי זאזא, הנמצא במשבר משפחה קשה בדרכו אל המימוש העצמי; על תפקידו בסרט זכה בפרס אופיר לשחקן הראשי הטוב ביותר לשנת 2001. ב-2003 גילם את לאונרד בסרטו של אלי כהן "איש החשמל". באותה שנה גילם את דב וסרמן, איש ועד הבית בסרט הקומי של דרור שאול "סימה וקנין - מכשפה" ; גילם את אוטרי בסרטו השני של קוסאשווילי "מתנה משמיים" ואף שר את שיר הנושא "לא אכפת לי". כמו כן, באותה שנה דגמן עבור מותג האופנה "גולף".

ב-2004 גילם את אייל, סוכן המוסד אשר נשלח לתפוס פושע מלחמה נאצי באמצעות התקרבות לשני נכדיו, בסרטו של איתן פוקס "ללכת על המים". לקראת סוף שנת 2005 התראיין למוסף "הארץ" בו התוודה על תקופות הדיכאון הרבות שעבר בחייו שהובילו לטיפול פסיכיאטרי, ועל השימוש הנרחב שלו בסוגים רבים של סמים. ב-2006 גילם את רונן בסרטו של אורי ברבש "מלח הארץ", וגילם תפקיד אורח בסרטו של איתן פוקס "הבועה". ב-2007 גילם את דמותו של ברי, בסרט "אבדות ומציאות" של שבי גביזון. באותה שנה, שיחק את אורי בלום בסרטו של ארנון צדוק ע"פ תסריט מאת אסי דיין "רק כלבים רצים חופשי", יפתח קליין ונטע גרטי. ב-2008 שיחק בסרט "אבדות ומציאות" של שבי גביזון ובסרט הצרפתי "שלום ולהתראות" בכיכובם של ז'ראר דפארדייה ופאני ארדן. ב-2009, שיחק בסרט הטלוויזיה "החזקים שורדים" ובאותה שנה, גילם את בן יסיף בסרטו של אורי רביד "אילי ובן". ב-2010 גילם את דני השוטר בסרט האימה הישראלי הראשון "כלבת" של אהרון קשלס ונבות פפושדו, וכן השתתף לצידם של גל זייד ותום אבני בסרטה של סיגל אבין "לא תדעו עוד צער", אשר נעשה בתוך 48 שעות.

ב-2011 גילם בסרטו של יוסף סידר "הערת שוליים" את חוקר התלמוד פרופסור אוריאל שקולניק, בנו של פרופסור אליעזר שקולניק (שלמה בראבא), על תפקידו בסרט, זכה בפרס אופיר כ-"שחקן המשנה הטוב ביותר". ב-2012, גילם את מוטי הופמן בסרט ההמשך ליוסי וג'אגר, "הסיפור של יוסי". ב־2013 שיחק תפקיד אורח בסרט בננות ותפקיד ראשי בסרט השני של אהרון קשלס ונבות פפושדו - "מי מפחד מהזאב הרע". ב-2014 יצאו לקולנוע הסרטים "אחרי הים" ו-"הקפות" בהם מככב ליאור בתפקיד הראשי, שני הסרטים היו ברשימת המועמדים לפרס אופיר לשנת 2014 וליאור היה מועמד לפרס השחקן הראשי הטוב ביותר על משחקו בסרטים אלה, אך לא הגיע לרשימה הסופית.

ב-2017 שיחק בתפקיד הראשי בסרטו של יוסף סידר "נורמן: עלייתו המתונה ונפילתו התלולה של מאכער אמריקאי", לצדו של ריצ'רד גיר. באותה שנה שיחק בסרטו של צחי גראד, "הבן-דוד" ובסרטו של ערן ריקליס, "מסתור".

ב-2017 גילם אשכנזי, בתפקיד ראשי, אב לחייל קרבי בסרטו של שמוליק מעוז - "פוקסטרוט". על תפקיד זה זכה בפרס אופיר לשחקן הראשי הטוב ביותר.

בשנת 2018 השתתף בסרט הקולנוע "שבעה ימים באנטבה", המבוסס על אירועי מבצע אנטבה. בסרט זה גילם אשכנזי את דמותו של יצחק רבין.
בשנת 2019 שיחק בסרט הרוסי "עשו".

בשנת 2021 גילם את עמוס בסרטו של גורי אלפי "עוד סיפור אחד". באותה שנה ביים את הסרט הישראלי "זרים מושלמים".

בשנת 2023 שיחק בסרט הדרמה הביוגרפי "גולדה" את ראש המטה הכללי דוד אלעזר.

### כמנחה

אשכנזי מנחה את האירוע "שרים בכיכר" בערב יום הזיכרון בכיכר רבין, אירוע בהשתתפות עשרות אלפי אנשים שבו שרים אומנים רבים, לזכרם של הנופלים, ומספרים את סיפורם של חללי צה"ל ונפגעי פעולות האיבה. אשכנזי החליף את יאיר לפיד לאחר שזה פרש לפוליטיקה באוקטובר 2012.

ליאור הנחה את מגזין הקולנוע בערוץ הראשון "טלסינמה" (2002-2005), ומדי שנה מנחה את טקס פרס ספיר (לספרות).

### דיבוב

ב-1995 דיבב אשכנזי את קוקואם בסרט "פוקהונטס". ב-1998 דיבב את קפטן לי שאנג בסרט "מולאן". ב-1999 דיבב את טרזן הבוגר בסרט "טרזן". ב-2003 דיבב את חץ מקשת בסרט "על כלבים וגנבים 2: הרפתקאות פאטץ' בלונדון", ב-2004 דיבב את באק הסוס בסרט "מרד החיות". ב-2005 דיבב שוב את קפטן לי שאנג בסרט ההמשך של מולאן, "מולאן 2". ב-2008 דיבב את בולט, גיבור הסרט "בולט". ב-2009 דיבב את הגלשן ג'ק קאהונה לגונה בפרק 111 בסדרה "בובספוג מכנסמרובע".

חיים אישיים
-----------

לאשכנזי בת מנישואיו הקודמים לתסריטאית והשחקנית שירה פרבר, שממנה הוא התגרש בשנת 2005. ביולי 2011 התחתן בשנית עם המפיקה ומפיצת הסרטים מאיה אמסלם, שהכיר שנה קודם לכן, כששניהם עבדו יחד על הסרט "הערת שוליים". באוגוסט 2012 נולדה לשניים בת.

אשכנזי הודה במספר ראיונות שנתן שהוא מוסר בראיונות פרטים שקריים על חייו.

פילמוגרפיה
----------

### קולנוע

| סרט | במאי | תפקיד | שנה |
| --- | --- | --- | --- |
| גולדה | גיא נתיב | דוד אלעזר | 2023 |
| עוד סיפור אחד | גורי אלפי | עמוס | 2021 |
| קריוקי | משה רוזנטל | איציק מרציאנו |
| עשו | פאבל לונגין | עשו | 2019 |
| שבעה ימים באנטבה | חוסה פאדילה | יצחק רבין | 2018 |
| מסתור | ערן ריקליס | גד |
| 3 סיפורי ערבה | משה רוזנטל |  |
| פוקסטרוט | שמוליק מעוז | מיכאל | 2017 |
| נורמן | יוסף סידר | מיכה אשל |
| הבן דוד | צחי גראד | שוטר |
| הקפות | לי גילת | בצלאל ניניו | 2015 |
| בננות | איתן פוקס | בעלה של יעל | 2013 |
| מי מפחד מהזאב הרע | נבות פפושדו ואהרון קשלס | מיקי |
| הדיונה | יוסי אבירם | חנוך |
| הסיפור של יוסי | איתן פוקס | מוטי הופמן | 2012 |
| הערת שוליים | יוסף סידר | אוריאל שקולניק | 2011 |
| כלבת | נבות פפושדו ואהרון קשלס | דני | 2010 |
| אילי ובן | עודד רסקין ואורי רביד | בן יסיף | 2009 |
| החזקים שורדים | אלן טסמה | גיל |
| אבידות ומציאות | שבי גביזון | ברי | 2007 |
| רק כלבים רצים חופשי | ארנון צדוק | אורי בלום |
| מלח הארץ | אורי ברבש | רונן | 2006 |
| הבועה | איתן פוקס | שחקן תיאטרון |
| ללכת על המים | איתן פוקס | אייל | 2004 |
| איש החשמל | אלי כהן | לאונרד | 2003 |
| סימה וקנין מכשפה | דרור שאול | דב וסרמן |
| מתנה משמיים | דובר קוסאשווילי | אוטרי |
| חתונה מאוחרת | דובר קוסאשווילי | זאזא | 2001 |

### קולנוע קצר

| סרט | במאי | תפקיד | שנה |
| --- | --- | --- | --- |
| בדרך חזרה | משה רוזנטל |  | 2018 |
| רק אדם | לילי שפי | אדם | 2015 |
| סרט אפס | תום טרגר ואור פז | מגיש חדשות |
| אלוהים יקר | ארז תדמור וגיא נתיב | אהרון | 2014 |
| קצר בכסף | נדב שלמה גלעדי | אלי |
| קרון | ארז אבני ואיתי אדרי |  | 2012 |
| לא תדעו עוד צער | סיגל אבין | אהוד | 2010 |

### טלוויזיה

| שנה | סדרה | תפקיד | ערוץ |
| --- | --- | --- | --- |
| 2024 | היינו בני המזל | סול קורץ | הולו |
| 2016-הווה | ארץ נהדרת | בני גנץ | קשת 12 |
| 2021 | פגע וברח | אסף טלמור | נטפליקס |
| 2020-הווה | בת השוטר | יפתח | טין ניק |
| 2020 | שעת נעילה | מני בן דרור | כאן 11 |
| 2019 | הנערים | אורי קורב | Hot Yes |
| 2018 | המנצח | נוח גמליאל | Yes |
| 2016 | עקרון ההחלפה | אטלס | HOT3 |
| 2015 | הצורף | יעקב בן דוד | HOT3 |
| 2014 | משפחה טובה | נח באומן | הערוץ הראשון |
| 2012-2017 | נשואים פלוס | שוקי אברהמי | ערוץ 2 |
| 2011 | אדמה (מיני-סדרה) | אלון אבקסיס | HOT3 |
| 2011 | פולישוק | מורדי ציגלר | ערוץ 2 |
| 2009 | החברים של נאור | טוביס | ערוץ 10 |
| 2009-2008 | האמת העירומה | רונן גבאי | ערוץ 10 |
| 2008 | גם להם מגיע | מנחה | ערוץ 10 |
| 2008 | אבידות ומציאות | ברי | ערוץ 2 |
| 2008-2007 | כפיות | דמויות שונות | ערוץ 2 |
| 2007-2008 | מתי נתנשק | יובל לביא | ערוץ 10 |
| 2007-2006 | השיר שלנו | יותם ברקת | Yes |
| 2005 | בטיפול | ידין ירושלמי | ערוץ 2 |
| 2005 | חדר מלחמה | רענן אורן | ערוץ 2 |
| 2006-2003 | הרצועה | דמויות שונות | ביפ |
| 2003 | פרנקו וספקטור | אמיר | ערוץ 2 |
| 2002 | בנות בראון | גבי אלקלעי | ערוץ 2 |
| 2001-2004 | שבתות וחגים | אלון | HOT3 |
| 2001-2000 | זינזאנה | גלילי | ערוץ 2 |
| 2000 | פלורנטין | אהרון | ערוץ 2 |
| 1999 | הקרב על תל חי (סרט טלוויזיה) | מתיישב | ערוץ 2 |
| 1999 | כל העולם במה |  | ערוץ הילדים |
| 1999 | עשרים פלוס | סער | חינוכית 23 |
| 1997 | מרחב ירקון | קמיר | ערוץ 2 |
| 1998-1996 | הפוך | עמית אדיר | ערוץ 2 |
| 1994 | סטרייט ולעניין | יגאל | הערוץ הראשון |
| 2022 | בוגד | יונתן ג'ורג'י | HOT |

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ליאור אשכנזי** |
| ויקישיתוף תמונות ומדיה בוויקישיתוף: **ליאור אשכנזי** |

* ליאור אשכנזי, ברשת החברתית פייסבוק
* ליאור אשכנזי, ברשת החברתית אינסטגרם
* ליאור אשכנזי, במיזם "אישים" לתיעוד היצירה הישראלית
* ליאור אשכנזי, במסד הנתונים הקולנועיים IMDb (באנגלית)
* ליאור אשכנזי, באתר "אידיבי", מאגר הידע העברי לקולנוע ישראלי ועולמי
* ליאור אשכנזי, באתר ספר הקולנוע הישראלי
* ליאור אשכנזי, באתר AllMovie (באנגלית)
* ליאור אשכנזי, במסד הנתונים הקולנועיים KinoPoisk (ברוסית)
* ליאור אשכנזי, דף שער בספרייה הלאומית
* ליאור אשכנזי, בארכיון הבימה
* ליאור אשכנזי, ב"סרט אפס" בתור קריין חדשות.
* שוש מימון, ‏"תנו לי לשחק שודד דרכים מצולק", באתר גלובס, 23 באפריל 2000
* אלון הדר, כוכב נופל, באתר הארץ, 16 באוגוסט 2005
* רותה קופפר, עכשיו אני משעמם, באתר הארץ, 4 בינואר 2008
* ציפי שוחט, עכבר העיר אונליין, ליאור אשכנזי לא רואה בעצמו סמל סקס, באתר הארץ, 4 בספטמבר 2009
* טל פרי, ‏"אני מקווה שהקהל לא יכעס עלינו", באתר גלובס, 31 במרץ 2010
* גילי איזיקוביץ, מוחמד בכרי, ליאור אשכנזי ומנשה נוי מדברים על גבריות, לרגל עליית הסדרה "אדמה", באתר הארץ, 11 בפברואר 2011
* מאיה כהן, ליאור אשכנזי מביים, באתר ישראל היום, 13 באפריל 2011
* יובל אברמוביץ', קאן זה לא כאן, באתר ישראל היום, 10 ביוני 2011
* ליאור אשכנזי: "אנשים שצורכים רכילות הם סוטים", באתר ‏מאקו‏, 7 במאי 2012
* ניב גלבוע, ארוחה עם ליאור אשכנזי: "בחיים לא קיבלתי ביקורת טובה", חדשות 10, ‏12 באפריל 2013
* אמיר בוגן, ליאור אשכנזי: "כוכבני טלוויזיה אינם שחקנים", באתר ynet, 16 באוגוסט 2013
* ליאור אשכנזי, באתר TVC
* תמר רותם, למה ליאור אשכנזי החליט להפסיק לשחק בתיאטרון, באתר הארץ, 26 בנובמבר 2014
* אתר למנויים בלבד רז שכניק, עדות אשכנזי, באתר "ידיעות אחרונות", 9 בספטמבר 2016
* רז שכניק, ליאור אשכנזי: הפלסטיני מת מהמכות שלנו, באתר ynet, 8 בספטמבר 2016
* אתר למנויים בלבד טל גלעדי, שיטת אשכנזי, באתר "ידיעות אחרונות", 23 ביולי 2021

הערות שוליים
------------

1. ↑  תעודה עם שמו המלא, באתר Facebook
2. ↑  ציפי שוחט תצלום: גבריאל בהרליה, ליאור אשכנזי לא רואה בעצמו סמל סקס, באתר עכבר העיר, 04 בספטמבר 2009.
3. ↑  שוש מימון, ‏"תנו לי לשחק שודד דרכים מצולק", באתר גלובס, 23 באפריל 2000.
4. ↑  "השקר - תיאטרון בית ליסין". *תיאטרון בית ליסין*. נבדק ב-2018-01-21.
5. ↑  ליהי עטר בכר‏, המנצח הגדול: הג'וב החדש של ליאור אשכנזי, באתר וואלה!‏, 3 בינואר 2018
6. ↑  שוקי טאוסיג, משחק שכולם משתפים בו פעולה, באתר העין השביעית, 9 בספטמבר 2016

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

| פרס אופיר לשחקן הראשי הטוב ביותר |
| --- |
| 1990–2010 | משה איבגי (1990) • אריה מוסקונה (1991) • שולי רנד (1992) • שאול מזרחי (1993) • שמיל בן ארי (1994) • משה איבגי (1995) • עמוס לביא (1996) • אסי דיין (1997) • יורם חטב (1998) • ניר לוי (1999) • אקי אבני (2000) • ליאור אשכנזי (2001) • זאב רווח (2002) • אריה אליאס (2003) • שולי רנד (2004) • אורי גבריאל (2005) • אסי דיין (2006) • ששון גבאי (2007) • מיכאל מושונוב (2008) • סשה אבשלום אגרונוב (2009) • אדיר מילר (2010) |
| 2011 ואילך | שלמה בראבא (2011) • רועי אסף (2012) • מכרם ח'ורי (2013) • זאב רווח (2014) • רועי אסף (2015) • מוריס כהן (2016) • ליאור אשכנזי (2017) • נוה צור (2018) • ערן נעים (2019) • שי אביבי (2020) • אלכס בכרי (2021) • ששון גבאי (2022) • רועי ניק (2023) |


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007296210705171
* BnF: cb144809863 (data)
* GND: 1163413658
* ISNI: 0000 0000 4440 0218
* LCCN: no2005087867
* NKC: xx0246141
* NTA: 291101860
* SNAC: w6574k8x
* SUDOC: 070963959
* VIAF: 59311369
* WorldCat: lccn-no2005087867

 |